**Ninge cu dușmănie**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ninge cu dușmănie,

Cu ură cade zăpada

Peste apele înghețate cu ură,

Peste livezile înflorite din răutate,

Peste păsările înrăite care îndură.

Ninge ca și cum prin zăpadă

Ar trebui să se sfârșească

Viața acestui acvatic popor,

Ninge cu o încrâncenare

Omenească,

Ninge otrăvitor.

Pe cine să mire?

Doar eu mai știu

Că ninsoarea

A fost la-nceputuri iubire.

E atât de târziu

Și ninge hidos,

Și nu-mi vine-n minte

Decât să aștept

Lupii flămânzi,

Să le fiu de folos.